**ELÄINSUOJELULAIN KOKONAISUUDISTUSTA VALMISTELEVAN**

**OHJAUSRYHMÄN 17. KOKOUS**

Aika 25.10.2016 klo 10:30-12:30

Paikka MMM, Hallituskatu 3, kh Niskavuori

Osallistujat

Jaana Husu-Kallio, MMM (pj, asiakohdat 1-4)

Taina Aaltonen, MMM (pj, asiakohdat 5-8)

Paula Kinnunen, Elintarviketurvallisuusvirasto

Jaana Mikkola, Elintarviketurvallisuusvirasto

Satu Raussi, Eläinten hyvinvointikeskus

Tarja Hartikainen, Suomen Kuntaliitto

Mai Kivelä, Eläinsuojeluliitto Animalia

Merja Söderström, Päivittäistavarakauppa ry

Leena Suojala, Maa- ja metsätaloustuottajain Keskusliitto MTK

Johan Åberg, Svenska Lantbruksproducenternas Centralförbund SLC

Maria Lindqvist, SEY Suomen Eläinsuojeluyhdistysten liitto

Maria Wahlfors, Suomen Eläinlääkäriliitto

Anna- Kaisa Moisander-Jylhä, Suomen Turkiseläinten Kasvattajain Liitto

Tiina Pullola, MMM (siht.)

Minna Ruotsalo, MMM (siht.)

Poissa Tuula Majuri, OM

Kirsti Vallinheimo, VM

Juha Beurling, Kuluttajaliitto

Elias Jukola, Elintarviketeollisuusliitto

Hannu Miettinen, MMM (siht.)

 1 Kokouksen avaus ja asialistan hyväksyminen

Puheenjohtaja avasi kokouksen ja asialista hyväksyttiin.

 2 Taustamuistion 18 käsittely: Pidettäviä eläinlajeja koskevat yleiset periaatteet, ns. positiivi- ja negatiivilistat

Tiina Pullola esitteli taustamuistiota 18. Eläinsuojelulain kokonaisuudistuksen yhteydessä olisi pohdittava, tulisiko pidettävien eläinten lajikirjoa yleisesti voida rajoittaa eläinsuojelulain nojalla. Positiivilista sisältää luettelon niistä eläinlajeista, joiden pito on sallittua. Vastaavasti negatiivilistalla tarkoitetaan luetteloa kielletyistä lajeista. Voimassa olevassa eläinsuojelulainsäädännössä on rajoitettu tuotannollisiin tarkoituksiin tarhattavien luonnonvaraisten eläinten lajikirjoa positiivilistalla. Sirkuksessa pidettäviä eläinlajeja on puolestaan rajoitettu negatiivilistalla. Näiden lisäksi esiin on noussut kysymys siitä, tulisiko myös seura- ja harrastuseläiminä pidettävien eläinlajien ja tuotantoeläiminä pidettävien lajien kirjosta säätää eläinsuojelulainsäädännössä. Belgiassa on ollut seura- ja harrastuseläimiä koskeva positiivilista vuodesta 2009. Alankomaissa on puolestaan laadittu tuotantoeläimiä, seura- ja harrastuseläimiä ja sirkuseläimiä koskevat positiivilistat. Ohjausryhmälle esitettiin kysymys myös muualta kuin Suomen luonnosta pyydystettyjen eläinten pidon hyväksyttävyydestä.

Ohjausryhmä keskusteli luonnosta pyydystettyihin seura- ja harrastuseläimiin liitetyistä ongelmista. Tuotiin esiin, että luonnosta pyydetään edelleen esimerkiksi monia matelijalajeja seura- ja harrastuseläinmarkkinoille. Myös suuri osa akvaariokaloista pyydetään luonnosta. Ruotsissa luonnosta pyydettyjen seura- ja harrastuseläinten pito on kielletty kaloja ja sammakkoeläimiä lukuun ottamatta. Ohjausryhmä kannatti luonnosta pyydettyjen eläinten pidon rajoittamista.

Ohjausryhmä kannatti positiivilistan luomista sirkuseläinlajeille ja seura- ja harrastuseläinlajeille. Tuotantoeläimiä koskevasta positiivilistasta keskusteltiin enemmän. Tuotiin esiin pelko siitä, että listaaminen estää mahdollisten uusien tuotantoeläinlajien pidon Suomessa. Esitettiin myös huoli siitä, millaiset mahdollisuudet yksittäisellä kansalaisella on vaikuttaa siihen, että uusi laji lisättäisiin listalle. Selvitettiin, että EU-tuomioistuin on ottanut asiaan kantaa Belgian seura- ja harrastuseläimiä koskeva positiivilistan koskevassa ratkaisussaan. Tuomioistuimen mukaan positiivilistan yhtenä reunaehtona on, että kansalaisilla on käytännössä mahdollisuus ehdottaa uusien lajien sisällyttämistä positiivilistalle. Esimerkiksi Belgiassa positiivilistan sisältävän asetuksen liitteessä on lomake, jonka avulla kansalainen voi laittaa asian vireille. Belgiassa yksityiset henkilöt saavat pitää listan ulkopuolella olevia eläinlajeja myös erityisluvalla. Esitettiin myös yleisempi mielipide siitä, että kaikkea ylimääräistä säätämistä tulisi välttää eikä lainsäädännössä lähtökohtaisesti tulisi säätää siitä, mikä on sallittua, vaan siitä, mikä on kiellettyä. Keskusteltiin siitä, koskisiko tuotantoeläinlistaus kaloja vai ei. Selvitettiin, että nisäkkäitä ja lintuja koskeva listaus on yleensä huomattavasti helpompi laatia kuin esimerkiksi kaloja koskeva listaus. Tarpeen ja tiedon karttuessa listausta voidaan laajentaa koskemaan muitakin eläinryhmiä, jos näin halutaan. Kannatettiin tuotantoeläimiä koskevan positiivilistan sisällyttämistä lain tasolle ja seura- ja harrastuseläimiä koskevan listauksen sisällyttämistä asetustasolle.

Keskusteltiin eläintarhoissa pidettävistä eläimistä ja delfinaarioista. Ohjausryhmä ei kokenut tarpeelliseksi eläintarhoissa pidettävien eläinlajien kirjon rajoittamista. Ohjausryhmä toivoi, että sirkuseläimiä koskeva positiivilistaus koskisi myös delfinaarioita ja että delfiinejä ei sisällytettäisi positiivilistalle. Toivottiin myös, että eksoottisempien eläinten levittämät zoonoosit ja eläintaudit mainittaisiin positiivilistaa koskevan pykälän perusteluissa.

 3 Taustamuistion 16.1 käsittely: Eläinten hoito

Tiina Pullola esitteli taustamuistioon 16 tehtyjä muutoksia. Eläinten ruokintaa ja juottoa koskevaan pykälään on lisätty vaatimus jatkuvan vedensaannin mahdollistamisesta nisäkkäiden ja lintujen pysyvissä pitopaikoissa. Jatkuvalla vedensaannilla tarkoitettaisiin nimenomaan sulaa vettä. Keskusteltiin tilanteista, joissa jatkuvaa vedensaantia on vaikea järjestää. Tuotiin esiin ongelmat turkistarhojen ja esimerkiksi iglussa pidettävien vasikoiden jatkuvan veden saannin järjestämisessä. Ohjausryhmä päätyi ehdottamaan, että asetustasolla tulisi voida poiketa vedensaannin vaatimuksesta, jos kasvatus- tai sääolosuhteet sitä edellyttävät. Turkistarhoille tulisi säätää jatkuvan vedensaannin vaatimusta koskevasta siirtymäajasta.

 4 Taustamuistion 19 käsittely: Eläinten kohtelu

Eläinten kohtelua koskevat säännökset liittyvät eläinkilpailusäännöksiin. Minna Ruotsalo totesi, että muutama kohtelulukuun aiottu pykälä on siirretty ns. eläinkilpailulukuun, joka on viimeistelyvaiheessa. Sovittiin, että kilpailuluku toimitetaan ohjausryhmän jäsenille sähköpostitse kommenttien antamista varten.

Tiina Pullola esitteli eläinten käsittelyyn ja hoitoon käytettäviä laitteita, välineitä ja aineita koskevia pykäläehdotuksia. Ehdotetuissa pykälissä säädettäisiin laitteita, välineitä ja aineita koskevista yleisistä vaatimuksista. Uutena asiana säädettäisiin valmistajien, maahantuojien, kaupanpitäjien ja muiden luovuttajien velvollisuudesta varmistautua luovuttamiensa laitteiden, välineiden ja aineiden turvallisuudesta eläimille. Erillisessä pykälässä säädettäisiin kielletyistä laitteista, välineistä ja aineista. Näiden maahantuonti, valmistus, luovutus, käyttö ja hallussapito olisi kielletty.

Keskusteltiin koirien piikkipannoista ja sähköpannoista, jotka ehdotuksen mukaan kiellettäisiin. Toivottiin pykälän perusteluiden selkeyttämistä näiden suhteen. Todettiin, ettei ehdotus sellaisenaan koskisi esimerkiksi spray- tai ultraäänipantoja. Pykälässä ei liioin voitaisi kieltää sellaisia laitteita, välineitä tai aineita, joille on olemassa joku muu hyväksyttävä käyttötarkoitus. Todettiin, että muidenkin kuin ehdotetussa pykälässä kiellettyjen laitteiden käyttöä voidaan kuitenkin rajoittaa muualla laissa.

Ehdotettiin tarkennuksia myös eläimille tehtäviä toimenpiteitä koskevan pykälän perusteluihin.

Minna Ruotsalo pyysi ohjausryhmää vielä linjaamaan, halutaanko ns. eläimiin sekaantumista koskevassa asiassa kriminalisoida paitsi sukupuoliyhteys eläimen kanssa myös muu vastaava teko eläimen kanssa. Jälkimmäinen käsittää mm. eläimen sukupuolielimen koskettelun muissa kuin pykälässä mainituissa poikkeustapauksissa taikka sen, että ihminen sallii eläimen esim. nuolevan ihmisen sukupuolielintä. Eläimiin sekaantumisella on aikoinaan tarkoitettu nimenomaan sukupuoliyhteyttä eläimen kanssa. Tänä päivänä kriminalisointi on sukupuoliyhteyttä laajempaa monissa maissa, joissa teko on säädetty uudelleen rangaistavaksi. Sukupuoliyhteyden kriminalisointia voidaan perustella mm. paitsi eläimen itseisarvoon perustuvalla kunnioittamisella myös eläimen hyvinvoinnille aiheutuvalla riskillä. Sen sijaan koskettelun säätäminen rangaistavaksi on ohuemmalla pohjalla. Keskustelussa todettiin, että koskettelun rangaistavuus voi aiheuttaa käytännössäkin ongelmia. Linjattiin, että vain sukupuoliyhteys ehdotetaan kriminalisoitavaksi.

 5 Taustamuistion 20 käsittely: Eläinten luovutus

Tiina Pullola esitteli taustamuistiota 20, jossa esitetään ehdotuksia eläinten luovutusta koskeviksi pykäliksi. Ehdotusten ajatuksena on lisätä eläinten vastuullista pitämistä ja kauppaa sekä vähentää eläinten hankkimista ilman riittävää harkintaa. Ehdotuksissa on myös pyritty ottamaan huomioon eläinkaupassa tapahtuneita muutoksia.

Eläimen luovutuksen yhteydessä annettavista tiedoista säätämistä pidettiin tärkeänä. Toivottiin edelleen tarkennusta sen suhteen, millaisia tietoja ostajalle on annettava. Ehdotettiin, että eläinten liikkuvaa kauppaa koskevaa pykäläehdotusta tarkennettaisiin elintarvikkeeksi myytävien elävien rapujen osalta. Keskusteltiin eri eläinlajien myynnistä eläinkaupoissa. Tuotiin esiin, että jo nykyisellään monet vaikeammin pidettävät eläinlajit välitetään eläinkaupasta suoraan ostajalle niin, että niitä ei pidetä esillä eläinkaupassa. Kannatettiin kieltoa eläinten näyteikkunassa pitämiselle sekä kieltoa luovuttaa eläin kilpailu- tai arpajaisvoittona.

Keskusteltiin ehdotuksesta, jonka mukaan eläimiä ei jatkossa voisi luovuttaa pysyvästi alle 16-vuotiaalle ilman huoltajan suostumusta. Todettiin, että osa eläinkaupoista ei myy eläimiä alle 16-vuotiaille ilman huoltajan suostumusta. Todettiin, että etenkin koirien ja hevosten omistajissa on paljon alle 16-vuotiaita. Ehdotettiin, että lakiin lisättäisiin Norjan tapaan kielto luovuttaa eläintä henkilölle, jos on perusteltua syytä epäillä, ettei henkilö kykene tai halua huolehtia eläimestä vastuullisella tavalla. Keskusteltiin myös mahdollisuuksista rajoittaa eläinten vientiä kolmansiin maihin, jos eläinsuojelulliset syyt sitä edellyttäisivät.

 6 Muut esille tulevat asiat

Ei muita asioita.

 7 Kokonaisuudistuksen valmistelun jatko

Keskusteltiin lakivalmistelun aikataulusta. Lakiluonnoksen lausuntokierros siirtyy alkukevääseen. Keskusteltiin lausuntokierroksen pituudesta. Hallituksen esitys uudeksi laiksi pyritään antamaan eduskunnalle syyskuussa 2017.

Seuraava ohjausryhmän kokous sovittiin pidettäväksi tammikuun kahden ensimmäisen viikon aikana. Tarkemmasta ajankohdasta ilmoitetaan heti kun se on selvillä. Toivottiin, että seuraavan kokouksen yhteydessä esitettäisiin koonnos valmiista pykälistä perusteluineen.

 8 Kokouksen päättäminen

Puheenjohtaja päätti kokouksen klo12:30.